Motorkopers moet teen dié slenter waak | Netwerk24
Deur Alet Van Der Walt 12 Julie 2018 21:03
Die polisie het 'n waarskuwing uitgereik dat mense wat voertuie wil koop nie vooraf 'n deposito aan verkopers moet betaal nie.
Lt.kol. Thulani Zwane, 'n polisiewoordvoerder in KwaZulu-Natal, sê veral die polisie in die Ugu-kluster, het die afgelope tyd van heelwat voorvalle bewus geword waar mense op die internet of deur die gedrukte media deur voornemende voertuigverkopers bedrieg is.
Zwane sê die voertuie word as winskope geadverteer en kopers is dan oorhaastig om 'n deposito aan die verkoper te betaal.
Die verkoper gee 'n bankrekeningnommer en sodra die geld oorbetaal is, word dit onttrek en die selfoonnommer van die verkoper werk dan ook nie meer nie.
Dit is gewoonlik in hierdie stadium dat die slagoffer agterkom hy of sy is bedrieg en is hul geld kwyt, sê Zwane.
Die slagoffer se droom om 'n voertuig teen 'n winskoop aan te skaf lê dan aan skerwe, sê Zwane.
Die polisie sê mense moet liefs voertuie by geregistreerde motorhandelaars koop en as jy wel op 'n advertensie reageer, maak seker die voertuig bestaan, sê sy.